[{"text_idx": "#000003", "text": "Un o fy hoff bethau i wneud yw gweld cerddoriaeth yn fyw, yn enwedig gan fand neu artist dw i\u2019n caru. Rhywbeth roeddwn i\u2019n colli\u2019n fawr iawn yn ystod y cyfnodau clo, a rhywbeth sydd wedi helpu i ddod a\u0302 normalrwydd yn o\u0302l i fy mywyd y flwyddyn yma."}, {"text_idx": "#000004", "text": "Ym mis Mai, roeddwn i\u2019n ffodus i allu mynd i weld un o fy hoff artistiaid, y gantores Americanaidd Patti Smith, yn chwarae efo\u2019i band yng Nghaergrawnt. Ar o\u0302l tua phedair mlynedd ers ei gweld hi am y tro cyntaf, roeddwn i mor gyffrous i\u2019w gweld hi eto a wnaeth hi ddim fy siomi o gwbl: un o\u2019r gigs gorau dw i erioed wedi gweld. Wnaeth hi ganu cymysgedd o\u2019i chaneuon mwyaf enwog ac annwyl, un neu ddwy fersiwn o ganeuon artistiaid eraill, a hefyd adrodd cerddi gan William Blake ac Allen Ginsburg."}, {"text_idx": "#000005", "text": "Barddoniaeth yn eistedd reit yng nghanol ei gwaith a chaneuon ac yn chwarae ro\u0302l anferth yn ei pherfformiadau. Mae hi\u2019n siarad efo\u2019r gynulleidfa ac yn adrodd cerddi rhwng caneuon yn ei ffordd ei hun: hollol unigryw. Mae hi wastad wedi disgrifio ei hun fel artist Americanaidd efo synnwyr cryf o hunaniaeth, a phob tro mae hi\u2019n mynd i unrhyw wlad newydd neu gyfarwydd, mae hi\u2019n ymweld a\u0302 beddi beirdd o\u2019r wlad ac yn adrodd eu cerddi er mwyn creu cysylltiad efo\u2019r lle. Dyma pam roeddwn i\u2019n mor hapus i glywed am ei edmygedd o\u2019r bardd Cymraeg, Dylan Thomas, ar raglen Huw Stephens."}, {"text_idx": "#000006", "text": "Roedd Huw a\u2019i westai ar y rhaglen yn so\u0302n am lyfr newydd sy\u2019n edrych ar y cysylltiadau rhwng Bob Dylan a Dylan Thomas, efo penodau am artistiaid eraill fel John Cale a Patti Smith. Dw i\u2019n eithaf cyfarwydd efo gwaith Dylan Thomas a\u2019i ddylanwad dros farddoniaeth a\u2019i enwogrwydd dros y byd. Roeddwn i hefyd yn gyfarwydd efo\u2019r stori am Bob Dylan yn cael ei ysbrydoli gan Dylan Thomas ar gyfer ei enw ei hun. Ond doeddwn i ddim yn gyfarwydd efo\u2019r stori am Patti Smith yn dod i Gymru, chwarae cyngerdd i ddyrnaid o bobol ac yn adrodd cerddi Dylan Thomas fel rhan o\u2019r perfformiad. Am berfformiad breuddwydiol!"}, {"text_idx": "#000007", "text": "Wythnos yma, ers gwrando ar raglen Huw Stephens yn so\u0302n am y ddau Dylan a Patti Smith, dw i wedi ailymweld a\u0302 fy hen lyfr Dylan Thomas o\u2019r brifysgol sydd wedi bod yn eistedd ar y silff heb sylw am dipyn o flynyddoedd. Ambell gerdd wedi cael ei hymosod gan nodiadau ble\u0302r, ond maen nhw\u2019n dal i sefyll yn gryf ar y tudalen. Digwydd bod, roeddwn i\u2019n darllen llyfr am Patti Smith yn barod: llyfr o\u2019r enw Why Patti Smith Matters sy\u2019n mynd i\u2019r afael a\u0302 phwysigrwydd Patti fel artist, ac yn enwedig fel artist benywaidd."}, {"text_idx": "#000008", "text": "Dw i wrth fy modd efo\u2019r syniad fod Patti yn cerdded trwy strydoedd Talacharn efo cerddi Dylan Thomas yn chwyldroi yn ei phen cyn dewis y rhai llwyddiannus i gael eu hadrodd a\u2019u rhannu efo cynulleidfa fach. Efallai un ddiwrnod, gobeithio, mi fydd hi\u2019n dod yn o\u0302l i chwarae yng Nghymru eto a fydda i\u2019n lwcus i fod yn y gynulleidfa. Mi fyswn i wrth fy modd bod yna \u2013 y gig gorau allwn i ddychmygu: Patti Smith yng Nghymru!"}, {"text_idx": "#000014", "text": "Dwi wedi anghofio fy nghyfrinair"}]